Kusasalethu-myn: Derde myner se liggaam gevind | Maroela Media
Kusasalethu-myn: Derde myner se liggaam gevind
Die Kusasalethu-myn naby Carletonville. Foto: https://www.harmony.co.za
Die liggaam van 'n derde mynwerker wat Vrydagoggend ondergronds vasgekeer is by Harmony Gold se Kusasalethu-myn naby Carletonville, is na die oppervlak gebring.
Die myn het in 'n verklaring gesê die soek-en-reddingspoging na nog twee mynwerkers wat steeds vasgekeer is gaan voort.
"Ons innige medelye gaan aan die vriende en familie van die oorledene. Ons sal nie rus tot die ander twee werknemers ook gevind en na die oppervlak gebring is nie," het Peter Steenkamp, uitvoerende hoof van die myn, gesê.
Maroela Media het vroeër berig die myn het Vrydagoggend omstreeks 10:30 'n ineenstorting beleef tydens 'n seismiese gebeurtenis ongeveer 3.1 km ondergrond. Byna 3 000 myners was besig om in die myn te werk toe dele van die myn ingestort het. Alle mynboubedrywighede by die myn is sedertdien opgeskort.
'n Soek-en-reddingsoperasie is van stapel gestuur na die vyf mynwerkers wat ondergronds vasgekeer is en die eerste werker se liggaam is Saterdag gevind en na die oppervlak gebring. 'n Tweede werker se liggaam is Sondag uit die myn gehaal.